ธนาคารรัฐฟิตตั้งชมรม เปิดพ.ค.นี้
คลังคาดเดือน พ.ค.คลอดชมรมแบงก์รัฐ เทียบชั้นสมาคมธนาคารไทยได้
4 พ.ค. 2555

คลังคาดเดือน พ.ค.คลอดชมรมแบงก์รัฐ เทียบชั้นสมาคมธนาคารไทยได้
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลัง เปิดเผยว่า ภายในเดือน พ.ค. 2555 นี้ มีกำหนดเปิดตัวชมรมสถาบันการเงินเฉพาะกิจของรัฐ (ธนาคารรัฐ) ซึ่งชมรมนี้จะมีศักดิ์ศรีเหมือนกับสมาคมธนาคารไทย โดยจะมีนายเลอศักดิ์ จุลเทศ ผู้อำนวยการธนาคารออมสิน เป็นประธาน มีวาระ 2 ปี 
ซึ่งก่อนหนี้นี้ได้หารือกับผู้บริหารแบงก์รัฐมาแล้วหลายรอบ และเห็นตรงกันว่าควรจัดตั้งให้เป็นชมรมนี้ตั้งขึ้นเพื่อเป็นเวทีแลกเปลี่ยนความคิดเห็นของผู้บริหารธนาคารรัฐ เป็นเวทีในการให้ความช่วยเหลือซึ่งกันและกัน และเป็นเวทีหารือถึงการทำงานที่ต้องสนองนโยบายรัฐ เหมือนกรณีที่ธนาคารพาณิชย์มีสมาคมธนาคารไทย
นอกจากนี้ ชมรมจะเข้ามาช่วยดูถึงเงินค่าธรรมเนียมจากสถาบันการเงินเฉพาะกิจของรัฐ 0.47% ของฐานเงินฝากที่เก็บเข้ากองทุนพัฒนาธนาคารรัฐ โดยจะช่วยกันพิจารณาถึงการใช้เงิน เพื่อนำเสนอไปยังคณะกรรมการกองทุน ที่มีนายอารีพงศ์ ภู่ชอุ่ม ปลัดกระทรวงคลังในฐานะประธานกองทุนพัฒนาแบงก์รัฐ 
พร้อมกันนี้จะเชิญรัฐมนตรีที่กำกับดูแลธนาคารรัฐมาร่วมหารือกับชมรมทุก 3 เดือน รวมทั้งจะหารือเรื่องการกำกับตรวจสอบธนาคารรัฐ ซึ่งจะเพิ่มบทบาทให้ สศค.ทำหน้าที่ตรวจสอบกลั่นกรองผลสอบของธนาคารแห่งประเทศไทย (ธปท.) เพื่อรายงานให้รัฐมนตรีรับทราบต่อไป และกรณีที่พบเรื่องที่น่าสงสัยก็ให้อำนาจ สศค.สามารถตรวจสอบเป็นรายกรณีได้เพราะ สศค.จะเข้าใจสถานะของธนาคารรัฐ ที่ได้รับผลกระทบจากการดำเนินการตามมาตรการหรือนโยบายของรัฐบาลได้ดีกว่า